Jamane ‘maju’. Jaman saiki. Jamane diarani jaman ‘now’. Kari siji-loro-telu ing jaman ‘now’ tinemu wong kang isih nggunakake wungkus ron-ronan kanggo madhahi maneka pepanganan (ron gedhang lan ron jati umpamane; lumrahe katindakake dening simbok-simbok ing dhusun) kang ‘disuduki’ (disujeni nganggo suduk saka sada/pring). Klebu kang bisa diprangguli ing pasar-pasar pancawara ing Gunungkidul. Para among-dagang panganan wis genti adat-saben madhahi panganane nganggo ‘kertas minyak’ kang ‘disteples’ utawa dikareti. Akeh-akehe, dayane suduk/suji ginanti ‘steples’ utawa karet-gelang. Dene wungkus ron-ronane ginanti plastik. Surute suduk/suji ing urip-bebrayane wong-wong mratandhani susute kwarasaning anggane (linggane) para sarira.
